ΓΡΑΠΤΗ ΕΡΩΤΗΣΗ E-2474/98

υποβολή: Claudia Roth (V) προς το Συμβούλιο

(1 Σεπτεμβρίου 1998)

Θέμα: Στρατόπεδα για παράνομους ξένους μετανάστες στην Τουρκία

Επιβεβαιώνει το Συμβούλιο το περιεχόμενο του εγγράφου αριθ. 6938/1/98 REV 1 LIMITE ASIM 78, με ημερομηνία 21 Απριλίου 1998 και τίτλο: συρροή μεταναστών από το Ιράκ και την γειτονική περιοχή: έκθεση των συνεδριάσεων που πραγματοποιήθηκαν στην Κωνσταντινούπολη και την Άγκυρα στις 9 και 10 Μαρτίου 1998;

Το έγγραφο αυτό αναφέρεται σε σχέδια για τη δημιουργία "κέντρων υποδοχής" για τους παράνομους μετανάστες και την άρνηση των τουρκικών αρχών να συμμετάσχει σ' αυτά η Ύπατη Αρμοστεία των Ηνωμένων Εθνών για τους πρόσφυγες.

Θα μπορούσε το Συμβούλιο να προβεί σε διευκρινίσεις για την πρόοδο του σχεδίου αυτού; Θα ήθελε να διευκρινίσει ποιοί τύποι ατόμων πληρούν τις προϋποθέσεις για να τοποθετηθούν στα στρατόπεδα αυτά και πόσα άτομα μπορούν να παραμείνουν σ' αυτά; Θα ήθελε να προβεί σε συγκεκριμένο ορισμό της έννοιας "παράνομος μετανάστης";

Το σχέδιο αυτό δεν αποσκοπεί να παρεμποδίσει τα άτομα τα οποία επιθυμούν να ασκήσουν το δικαίωμα αίτησης ασύλου στην ΕΕ να έχουν πρόσβαση στη διαδικασία αυτή;

Ποιός θα είναι ο ρόλος που θα ασκήσει η Ύπατη Αρμοστεία για τους πρόσφυγες και οι Μη Κυβερνητικές Οργανώσεις που είναι αρμόδιες για το θέμα;

Δεν βλέπει άραγε το Συμβούλιο την αντίφαση μεταξύ της άρνησης διαπραγμάτευσης συμφωνίας για την προσχώρηση της Τουρκίας στην ΕΕ λόγω της έλλειψης σεβασμού των δικαιωμάτων του ανθρώπου στη χώρα αυτή και της διαπραγμάτευσης παρόμοιων σχεδίων χωρίς να παρέχονται εγγυήσεις για την τήρηση της Σύμβασης της Γενεύης και των διεθνών συμφωνιών για τα δικαιώματα του ανθρώπου;

Θα ήθελε το Συμβούλιο να αναφέρει ποιά (οιές) θέση (έσεις) του προϋπολογισμού θα χρηματοδοτήσει (σουν) ενδεχομένως τα σχέδια αυτά;

Δεν θεωρεί το Συμβούλιο ότι το σχέδιο αυτό συγκρούεται σοβαρά με το πνεύμα και το γράμμα της Σύμβασης της Γενεύης και δεν θεωρεί ότι θα πρέπει να εγκαταλειφθεί αμέσως και οριστικά;

Απάντηση

(30 Νοεμβρίου 1998)

Το Συμβούλιο επιβεβαιώνει ότι είναι ακριβείς οι πληροφορίες που περιέχονται στο αναφερόμενο από την αξιότιμο Βουλευτή έγγραφο, το οποίο αφορά επαφές με τις τουρκικές αρχές στο πλαίσιο του σχεδίου δράσης της ΕΕ σχετικά με την εισροή μεταναστών από το Ιράκ και τις γειτονικές περιοχές.

Χάρις στις επαφές αυτές, το Συμβούλιο πληροφορήθηκε ότι τα υπάρχοντα κέντρα υποδοχής στην Τουρκία για την παροχή προσωρινού καταφύγιου στους λαθρομετανάστες μέχρι την απομάκρυνσή τους δεν επαρκούν για να αντιμετωπιστεί το αυξανόμενο ρεύμα λαθρομεταναστών που φθάνουν στην Τουρκία. Το Συμβούλιο έχει λόγους να πιστεύει ότι, ως εκ τούτου, οι τουρκικές αρχές σχεδιάζουν να εγκαταστήσουν, με δικά τους έξοδα, νέα κέντρα υποδοχής ώστε να αυξηθεί η χωρητικότητα των υφιστάμενων υποδομών. Θα ήσαν ωστόσο πρόθυμες να λάβουν οικονομική βοήθεια από την Ευρωπαϊκή Ένωση.

Τα αρμόδια όργανα του Συμβουλίου αποφάσισαν να εξετάσουν σε διαβούλευση με την Ύπατη Αρμοστεία για τους πρόσφυγες, ποιές θα ήσαν, από ανθρωπιστική άποψη, οι θετικές συνέπειες της παροχής βοήθειας στην Τουρκία για τη βελτίωση των συνθηκών κράτησης των λαθρομεταναστών μέχρι την απομάκρυνσή τους. Κατά το Συμβούλιο, η Ύπατη Αρμοστεία θα μπορούσε να συμμετάσχει στη βοήθεια αυτή και άρα να επηρεάσει κατά κάποιον τρόπο την περαιτέρω εξέλιξη των διαδικασιών που ακολουθεί η Τουρκία όσον αφορά τους πρόσφυγες. Οι τουρκικές αρχές όμως επέμειναν ότι αποκλειστικός στόχος αυτής της δράσης πρέπει να είναι η βελτίωση των συνθηκών υποδοχής των λαθρομεταναστών. Οι τουρκικές αρχές διατήρησαν τη θέση αυτή καθ' όλη τη διάρκεια των συνεδριάσεων.

Στις 19 Μαρτίου και στις 28 Μαΐου 1998 το Συμβούλιο Δικαιοσύνης και Εσωτερικών Υποθέσεων έλαβε γνώση της εν εξελίξει συνεργασίας με την Τουρκία για τη βελτίωση των συνθηκών κράτησης των λαθρομεταναστών μέχρι την απομάκρυνσή τους.

Στις 25 Ιουνίου 1998 έλαβε χώρα σύσκεψη μεταξύ της Επιτροπής Κ.4 και τουρκικής αντιπροσωπίας, κατά την οποία εξετάσθηκε το θέμα της συνεργασίας για την εκτέλεση του σχεδίου δράσης σχετικά με το μεταναστευτικό ρεύμα απο το Ιράκ και τις γειτονικές χώρες. Αποφασίσθηκε επιπλέον ότι εντός του Νοεμβρίου θα μεταβεί στην Τουρκία αποστολή υπο τη διεύθυνση της Προεδρίας για να συνεχίσει τον διάλογο επί του θέματος.

Το σχέδιο βελτίωσης των συνθηκών κράτησης των λαθρομεταναστών δεν έχει ακόμη οριστικοποιηθεί και επί του παρόντος δεν υπάρχουν περαιτέρω πληροφορίες, κυρίως όσον αφορά ενδεχόμενη χρηματοδότηση απο τον κοινοτικό προϋπολογισμό.

Ώστόσο, το Συμβούλιο υπογραμμίζει ότι το σχέδιο δεν αποσκοπεί φυσικά στην παρεμπόδιση της υποβολής αιτήσεων ασύλου στην ΕΕ από ενδεχόμενους αιτούντες. Το Συμβούλιο τονίζει ότι θεωρεί ιδιαίτερα σημαντικό το σεβασμό των ανθρωπίνων δικαιωμάτων και των θεμελιωδών ελευθεριών. Στο πλαίσιο του διαλόγου και της συνεργασίας μεταξύ της ΕΕ και της Τουρκίας, η προαγωγή των ανθρωπίνων δικαιωμάτων αποτελεί θεμελιώδη στόχο.

Επίσης, το Συμβούλιο είναι ενήμερο ως προς το γεγονός ότι σημαντικός αριθμός μεταναστών προερχόμενων από το Ιράκ και τις γειτονικές περιοχές αναγνωρίζονται ως πρόσφυγες δυνάμει της Σύμβασης των Ηνωμένων Εθνών του 1951 περί του καθεστώτος των προσφύγων ή τους χορηγείται κάποιο άλλο καθεστώς στα κράτη μέλη για ανθρωπιστικούς λόγους. Αναγνωρίζει δε πλήρως ότι είναι σημαντικό να εξακολουθήσουν να εξετάζονται τα ανθρωπιστικά ζητήματα πάντα με τη δέουσα βαρύτητα και να τηρούνται οι υποχρεώσεις των κρατών μελών να παρέχουν προστασία σύμφωνα με το διεθνές δίκαιο. Η αποδοχή αυτής της αρχής αποτελεί αναπόσπαστο μέρος του σχεδίου δράσης καθώς και ουσιαστική συνιστώσα των επαφών με την Τουρκία στο πλαίσιο του εν λόγω σχεδίου δράσης.